Thomas Bache-Gabrielsen etablerte seg i konjakkbransjen sammen med Peter Anton Rustad fra Ås. Rustad hadde jobbet med konjakk siden 1893, og var også en periode norsk konsul i Cognac. De kjøpte i 1905 opp firmaet «A. Edmond Dupuy & Co.» som var etablert i 1852 av Auguste Dupuy, og de markedsførte i starten konjakken sin under navnet «Rustad & Bache-Gabrielsen». Helt fra starten satset de på eksport av cognac fra Cognac. De klarte å oppnå gode forretningsforbindelser bl.a. i Norge, Danmark og Amerika. Rustad døde imidlertid i 1917, og Thomas Bache-Gabrielsen drev firmaet videre alene.